Euroopan unionin toiminnasta tehdyn sopimuksen 114 artiklan 4 kohdan mukainen tiedoksianto – kansalliset toimenpiteet, jotka ovat tiukempia kuin EU:n yhdenmukaistamistoimenpide

(ETA:n kannalta merkityksellinen teksti)

(2020/C 42/02)

1. BImSchV -asetuksen 5 §:n 4 momentti, jonka mukaan kuumavesisäiliöt on varustettava kiinteän polttoaineen kattiloilla. Tällaista vaatimusta ei ole asetuksessa (EU) 2015/1189 (1) .

Komission asetuksen (EU) 2015/1189 säännöksissä, jotka koskevat sellaisia kiinteän polttoaineen kattiloita, joiden nimellisteho on enintään 500 kilowattia, edellytetään, että tilalämmityksen kausittaiset hiukkaspäästöt ovat 1. tammikuuta 2020 alkaen enintään 40 mg/m3 automaattisyöttöisillä kattiloilla ja enintään 60 mg/m3 käsikäyttöisillä kattiloilla, kun päästöt ilmaistaan vakioituina kuivaan savukaasuun, joka sisältää 10 prosenttia happea, vakio-olosuhteissa 0 °C ja 1013 millibaaria.

Komission asetuksen (EU) 2015/1189 tarkoituksena on vahvistaa kiinteän polttoaineen kattiloita koskevat ekosuunnitteluvaatimukset, mukaan luettuina hiukkaspäästöjen raja-arvot. Arvion mukaan ekosuunnitteluvaatimukset, jotka vahvistetaan kyseisessä komission asetuksessa ja Euroopan parlamentin ja neuvoston direktiivin 2010/30/EU täydentämisestä kiinteän polttoaineen kattiloiden sekä kiinteän polttoaineen kattilasta, lisälämmittimistä, lämmönsäätölaitteista ja aurinkolämpölaitteista (2) koostuvien kokoonpanojen energiamerkinnän osalta 27 päivänä huhtikuuta 2015 annetussa komission delegoidussa asetuksessa (EU) 2015/1187, johtavat yhdessä vuosittaisten hiukkaspäästöjen vähenemiseen 10 kilotonnilla vuoteen 2030 mennessä.

Direktiivin 6 artiklan 1 kohdassa säädetään, että jäsenvaltiot eivät saa kieltää, rajoittaa tai haitata sellaisen CE-merkinnällä varustetun tuotteen markkinoille saattamista ja/tai käyttöönottoa alueellaan, joka on sovellettavan täytäntöönpanotoimenpiteen kaikkien asiaankuuluvien säännösten mukainen, sellaisten ekosuunnitteluvaatimusten perusteella, jotka koskevat kyseisen direktiivin liitteessä I olevassa 1 osassa tarkoitettuja, sovellettavan täytäntöönpanotoimenpiteen piiriin kuuluvia ekosuunnitteluparametreja.

Direktiivi 2009/125/EY koskee sellaisten vaatimusten asettamista, jotka täytäntöönpanotoimenpiteiden kohteina olevien energiaan liittyvien tuotteiden on täytettävä, jotta ne voidaan saattaa markkinoille ja/tai ottaa käyttöön. Direktiivillä edistetään kestävää kehitystä parantamalla energiatehokkuutta ja ympäristönsuojelun tasoa ja samalla myös energiahuoltovarmuutta. Direktiivi perustuu Euroopan yhteisön perustamissopimuksen 95 artiklaan (joka on nykyään Euroopan unionin toiminnasta tehdyn sopimuksen, jäljempänä ”SEUT-sopimus”, 114 artikla).

1. BImSchV -asetus tuli voimaan 22. maaliskuuta 2010, ja sitä sovelletaan pieniin ja keskisuuriin polttoyksiköihin, mukaan luettuina kiinteän polttoaineen kattilat, joiden nimellisteho on enintään 500 kilowattia. Asetuksessa säädetään, että sellaisten kiinteän polttoaineen polttoyksiköiden hiukkaspäästöt täydellä kuormalla, joiden nimellislämpöteho on vähintään 4 kilowattia, saavat olla 31. joulukuuta 2014 jälkeen rakennettujen yksiköiden osalta enintään 20 mg/m3, kun tulokset vakioidaan 13 prosentin happitilavuuteen.

Saksa katsoo, että voimassa olevat kansalliset säännökset ovat tiukempia kuin komission asetuksen (EU) 2015/1189 säännökset ja että niiden voimassa pitäminen on aiheellista sekä SEUT-sopimuksen 36 artiklassa tarkoitettujen keskeisten tarpeiden, erityisesti ihmisten terveyden suojelun, että ympäristönsuojelun vuoksi.

(5)

Komissio käsittelee Saksan tiedoksiantoa SEUT-sopimuksen 114 artiklan 4 ja 6 kohdan mukaisesti. SEUT-sopimuksen 114 artiklan 4 kohdassa määrätään, että jos sen jälkeen, kun EU on toteuttanut yhdenmukaistamistoimenpiteen, jäsenvaltio pitää tärkeistä sopimuksen 36 artiklassa tarkoitetuista taikka ympäristön tai työympäristön suojelua koskevista syistä tarpeellisena pitää voimassa tiukemmat kansalliset säännöksensä tai määräyksensä, sen on annettava nämä säännökset ja määräykset sekä perusteet niiden voimassa pitämiselle tiedoksi komissiolle. Komissio hyväksyy tai hylkää Saksan säännökset kuuden kuukauden kuluessa niiden tiedoksi antamisesta. Tuona aikana komissio tarkistaa, voidaanko Saksan säännöksiä pitää ennen yhdenmukaistamista voimassa olleina toimenpiteinä, jotka poikkeavat yhdenmukaistamissäännöistä. Jos vastaus on myönteinen, komissio tarkistaa, onko niiden voimassa pitäminen perusteltua tärkeistä SEUT-sopimuksen 36 artiklassa tarkoitetuista tai ympäristönsuojeluun liittyvistä syistä, ovatko ne keino mielivaltaiseen syrjintään tai kaupan peiteltyyn rajoittamiseen ja muodostavatko ne tarpeettoman tai suhteettoman esteen sisämarkkinoiden toiminnalle.